钦定古今图书集成/理学汇编/学行典/第229卷 > 《赠王锡引孝子》李贞佐
## 钦定古今图书集成/理学汇编/学行典/第229卷 > 《赠王锡引孝子》李贞佐

百行之首惟孝道，教化凌夷人不晓。曾子孔门称大
贤，酒肉必为亲醉饱。世人财货私妻子，不顾父母可
嗔恼。吾羡郏邑王锡引，空谷足音晦暝曒。堂上严君
鬓点霜，夙夜惟怀忧亲老，体饥问渴供奉周，膝前左
右常旋绕。孺慕亲没犹罔哀，只身庐墓卧丰草。带月
披星狎豺狼，只为当初酬襁褓。而今敢望不辱亲，但
有能养便是好。虽曾充役溷街头，圣贤屠贩也不少。
顶冠束带我为儒，按躬自反愧不如。岵屺之悲可若
何，一番低徊一号呼。古不殁善频说项，闻孝得不旌
尔居。敦请耆宾厕圣典，洵可追陪非滥竽。万古日月
万古心，《缁衣》一念那个无。